钦定古今图书集成/理学汇编/经籍典/第139卷 > 《汉韩婴诗外传三》 > 《蓼莪》
## 钦定古今图书集成/理学汇编/经籍典/第139卷 > 《汉韩婴诗外传三》 > 《蓼莪》

夫为人父者，必怀慈仁之爱，以畜养其子，抚循饮食，
以全其身。及其有识也，必严居正言，以先导之。及其
束发也，授明师以成其技。十九见志请宾，冠之足以
死其意。血脉澄静，娉内以定之。信承亲授，无有所疑。
冠子不言，发子不笞，听其微谏，无令忧之。此为人父
之道也。《诗》曰：“父兮生我，母兮鞠我。拊我畜我，长我育
我”，“顾我复我”，“出入腹我。”

越王勾践使廉稽献民于荆王。荆王使者曰：“越，南夷
之国也，臣请欺其使者。”荆王曰：“越王贤人也，其使者
亦贤，子其慎之。”使者出，见廉稽曰：“冠则得以俗见，不
冠不得见。”廉稽曰：“夫越亦周室之列封也，不得处于
大国，而处江海之陂与？”“鳣鱼鳖为伍，文身剪发而
后处焉。今来至上国，必曰冠得俗见，不冠不得见。如
此，则上国使适越，亦将劓墨，文身剪发而后得以俗
见，可乎？”荆王闻之，披衣出谢。孔子曰：“使于四方，不辱
君命，可谓士矣。”〈诗阙〉